Njebjelčicy (aha/SN). Na Lipowym puću njeposrědnje za Njebjelčanskim kěrchowom napadnje na lěwej stronje wulki štyristronski statok z nahladnym wulkim domom. Pjećdźesathektarske Majerec kubło bě druhe najwjetše we wsy a bu před 60 lětami zestatnjene. Po přewróće přeńdźe zamóženje znowa do rukow mjeztym w zapadźe bydlaceho wobsedźerja, kotryž kubło přiwuznym přepoda. Tola Körberec swójba je hižo wobhospodarić njemóžeše a kubło bjez polow předa. Na to so w minjenych 27 lětach wobsedźer dalšej razaj změni.
Gmejnskej radźe a wjesnjanosće Tomašej Čornakej (CDU) je zachowanje burskeje struktury wsy wažne. Wón sobu pomhaše, zo móžeše Julia Wroblewski ze swojimaj staršimaj z Čorneho Chołmca štyristronski statok a k tomu třištwórć hektara pódy kupić. Dalšu pódu by gmejna po potrjebje k wotnajenju přewostajiła.
szl_Latn slk_Latn